此页面为稳定版本,已检查于 二〇一九年四月二五日 (周四). 有 二 笔待审核的变更等侯审查.
魏,三国也,曹氏.汉末天下骚乱,兖州牧曹操迎汉献帝居许,自为丞相以号令.既平徐州,复攻冀州袁绍,青,冀,并,幽尽入其手.乃令献帝封于魏,自立百官.中原既定,乃南图荆,扬,而为孙权,刘备败于乌林.遂转而西营,包囊关西,再陷汉中.操薨,子丕立,受禅代汉,魏朝是立.时孙,刘各自立国,常犯魏境.幸而魏多良将,数退敌国,惟汉中失于蜀焉.文帝丕崩,明帝叡立,循文帝抑宗室,而兵事委于司马懿,懿权乃日大.及明帝崩,懿以魏室无人,摄夺国政,魏臣有反懿者,辄平之.懿薨,子师立.师早薨,弟昭立,令灭蜀,乃以功封晋王.昭薨,子炎立,废元帝奂,改国号晋,魏朝遂亡.魏代多承汉制,以察举不行,乃制九品中正法,以九品论人,交中正,司徒选士.颇行于一时,其后以势家为中正官,上品遂为高门所掌,政风日糜,祸及南朝,至隋方革.魏代文学极盛,曹氏本为大家,三祖皆有美词,而以曹植为最.别有七子,以风骨称善,下开太康文风,五言,短赋皆自魏而盛.何晏,王粲,则开清谈之风,儒学坠而玄学兴.至有以避世为美者.盖魏世多故,士不能安也.
初,典军校尉曹操以董卓入乱王都,亡走陈留,召集士绅,合山东诸侯起兵讨卓.时举冀州袁绍为首,而绍缓兵不进.操因自讨之,大败.初平元年讨青州之黄巾,得其降兵,收为属,称青州兵.吕布杀卓,布东走,辗转为操击灭,时操已拥兖,徐二州之地.
兴平六年操进雒阳,迎汉献帝迁许.自是操挟天子令诸侯.建安五年败绍于官渡,收河北之地.十二年定乌桓.汉十二州操已得其七.以汉丞相号令.十三年南征荆州,刘琮举州降,然刘备合孙权败操于乌林,操乃自还许都,三国鼎立之势成.廿一年进爵为王,国号魏,加九锡,用天子旌旗.
后四年操薨,子丕嗣.时魏王之势已抵雍凉,仅益,扬,交未得,荆州已得其半.丕乃逼汉帝禅让,改国号魏,是为文帝.魏虽立而吴蜀未平.时备自嗣汉统于蜀中,常犯关西.于江淮亦常与吴战.往往重司马懿之力拒之.文帝崩,子明帝尚足制之.明帝间数有叛事,益重懿.青龙三年汉诸葛亮薨,关西事缓,明帝始轻政事.
明帝故后,新皇幼,以曹爽及懿为辅.懿以高平陵之事诛爽,继而独揽大政.懿死子师继之.帝欲除师,事败,废为齐王,立武帝孙髦.师死,弟昭继起.帝自将图昭,战于都中,为成济弑.昭乃立元帝,后平益州,封晋王.昭死,子炎嗣,乃受禅为帝,改国号晋,魏亡.凡四十五年.
魏室于军政之外,文学亦为大家.魏三祖皆有成于诗文,而至者为文帝弟植.谢灵运曰:"天下文才一石,子建独占八斗."足见植之才高.而魏室之重文学,亦其家风矣.文帝"典论"曰:"文学经国之大事,不朽之盛事."此言得之.
魏立,多承汉制.文帝间,以汉尚书台权大,乃析置中书监.又立行尚书台,随帝左右.魏代选人,自于武王时.时以天下混乱,察举不行.遂不以德为用,独取其才.三令求贤,唯才是举.魏立,尚书陈群制九品中正法.立中正官于郡,论人以才德,定为九品,上递于大中正.大中正交司徒以选用人.初能选人,后以世族为中正,乃多定高门子弟于上品,流用晋世,至于梁陈.
魏以汉亡于州牧,乃复州牧为刺史,专掌民政,别以都督中外诸军事司理军务.惟其后司马氏三世为都督,遂夺魏政.
魏代虽促,而其承汉启晋,政风制度,不论善恶,多流用六朝不革.北朝亦多采魏政.后人遂以魏晋南北朝称其后四百载.盖其始于魏也.